27 September 2016
ໄຂງານວາງສະແດງຮູບພາບເສັ້ນທາງໂຮ່ຈີ່ມິງ ບົນດິນແດນລາວ ຄົບຮອບ 55 ປີ
ວັນທີ 26 ກັນຍານີ້, ກະຊວງປ້ອງກັນປະເທດ ຮ່ວມກັບ ສະຖານເອກອັກຄະລັດຖະທູດແຫ່ງ ສສ ຫວຽດນາມ ປະຈຳລາວ, ໄດ້ຈັດງານວາງສະແດງຮູບພາບເສັ້ນທາງໂຮ່ຈີ່ມິງ ມະຫັດສະຈັນ-ສາຍພູຫລວງຕາເວັນຕົກບົນດິນແດນລາວ ຄົບຮອບ 55 ປີ (1961-2016), ຂຶ້ນທີ່ຫໍພິພິທະພັນປະຫວັດສາດກອງທັບປະຊາຊົນລາວ, ນະຄອນຫລວງວຽງຈັນ, ໂດຍການເຂົ້າຮ່ວມຂອງທ່ານ ພັນຄຳ ວິພາວັນ ຮອງປະທານປະເທດແຫ່ງ ສປປ ລາວ, ມີທ່ານນາງ ຫງວັຽນທິກິມເງິນ ປະທານສະພາແຫ່ງຊາດສສ. ຫວຽດນາມ, ທ່ານ ຫງວັຽນ ແມ໋ຮຸງ ເອກອັກຄະລັດຖະທູດ ສສ ຫວຽດນາມ ປະຈຳລາວ, ພ້ອມດ້ວຍພະນັກງານ, ທະຫານ, ຕຳຫລວດລາວ-ຫວຽດນາມເຂົ້າຮ່ວມເປັນຈຳນວນຫລາຍ.
ທ່ານ ພົນໂທ ຈັນສະໝອນ ຈັນຍາລາດ ລັດຖະມົນຕີກະຊວງປ້ອງກັນປະເທດ ກ່າວວ່າ: ງານດັ່ງກ່າວ ແມ່ນມີຄວາມໝາຍສຳຄັນຍິ່ງ, ຊຶ່ງເປັນການທົບທວນຫວນຄືນ, ຈົດຈຳລ້ຳລຶກເຖິງຜົນງານ, ມູນເຊື້ອ ແລະ ໄຊຊະນະຂອງການປະກອບສ່ວນເສັ້ນ ທາງໂຮ່ຈິ່ມິນ ປະຫວດສາດບົນດິນແດນລາວ ແລະ ບຸນຄຸນວິລະກຳອັນລ້ຳເລີດຂອງພະນັກງານ, ນັກຮົບປະຕິວັດ ແລະ ປະຊາຊົນສອງຊາດລາວ-ຫວຽດນາມ ທີ່ໄດ້ເສຍສະຫລະປະກອບສ່ວນເຂົ້າໃນເສັ້ນທາງດັ່ງກ່າວ, ພ້ອມທັງເປັນການໂຄສະນາເຜີຍແຜ່, ສຶກສາອົບຮົມ, ປຸກລະດົມໃຫ້ບັນດາຊັ້ນຄົນໃນທົ່ວສັງຄົມ ແລະ ເພື່ອນມິດສາກົນ, ໂດຍສະເພາະນາຍ ແລະ ພົນທະຫານ, ປະຊາຊົນບັນດາເຜົ່າຂອງສອງຊາດລາວ-ຫວຽດນາມ ໄດ້ຮັບຮູ້ເຂົ້າໃຈເລິກເຊິ່ງຕື່ມຕໍ່ຄວາມໝາຍສຳຄັນ ແລະ ຄວາມສາມັກຄີຮ່ວມສຳພັນສູ້ຮົບ, ປະກອບສ່ວນໂດຍກົງເຂົ້າໃນການເພີ່ມພູນຄູນສ້າງສາຍພົວພັນມິດຕະພາບ, ຄວາມສາມັກຄີພິເສດ ແລະ ການຮ່ວມມືຮອບດ້ານລະຫວ່າງສອງຊາດລາວ-ຫວຽດນາມໃຫ້ໝັ້ນຄົງທະນົງແກ່ນ ແລະ ຂະຫຍາຍຕົວຍິ່ງໆຂຶ້ນ.
ພາຍໃນງານໄດ້ຈັດວາງສະແດງຮູບພາບກ່ຽວກັບເສັ້ນທາງສາຍດັ່ງກ່າວຢ່າງຫລວງ ຫລາຍ, ພ້ອມທັງຮູບພາບບັນດານັກຮົບທີ່ເສຍສະຫລະຊີວິດຂອງຕົນເພື່ອປະເທດຊາດ, ໂດຍການລຳລຽງຂົນສົ່ງສິ່ງຂອງຕ່າງໆຈາກແນວຫລັງໄປສູ່ແນວໜ້າ, ພ້ອມນີ້ ຍັງມີປະ ຫວັດຄວາມເປັນມາຂອງເສັ້ນທາງດັ່ງກ່າວອີກດ້ວຍ.
Subscribe to: Post Comments (Atom)